La matrícula de les Escoles Esportives Municipals s’obri el 15 de juliol
2025-07-24

La Regidoria d’Esports de l’Ajuntament de Burjassot, dirigida per Juan Gabriel Sánchez, ja ho té tot preparat per a iniciar el nou curs de les Escoles Esportives Municipals tant per a xiquetes, xiquets i joves com per a adults.

El curs 2024/2025 porta com a novetat principal l’avançament de les classes que, com succeïx amb els col·legis, també començaran al setembre, concretament el dilluns dia 9. Esta novetat s’ha implementat després d’escoltar les usuàries i els usuaris que proposaven al Consistori avançar l’inici dels cursos i així poder conciliar i tornar a la pràctica esportiva, tant de menuts com de majors, una vegada iniciat el curs escolar als centres educatius.

Així, el procés de matrícula tindrà lloc al juliol i començarà el dilluns dia 15, a les 09.00 hores. La matrícula es podrà formalitzar en línia, en la web municipal, en este ENLLAÇ o presencialment en el Poliesportiu Municipal, amb CITA, la qual es pot sol·licitar en línia o telefonant als núm. 96 364 34 65 o al 671 60 65 38, a partir del 8 de juliol. Cada cita prèvia solament permetrà fer 2 inscripcions. Disposar d’una cita no implica la reserva de la plaça.

DÍPTIC INFORMATIU ADULTS

DÍPTIC INFORMATIU INFANTIL

Després de més d’una dècada sense patir cap variació, enguany s’actualitzaran els preus dels cursos ja que, a més d’ampliar en un mes les classes, afavorint així la pràctica esportiva de la ciutadania des del setembre, s’ha de fer front també a les pujades dels costos d’energia, materials, personal, etc.

L’alumnat dels cursos d’adults, nascuts en 2008 o abans, pagaran 96,90€, amb un descompte del 30% per a jubilats i/o pensionistes, sent el preu de 67,85€ anuals. Serà necessari, en el primer dia de classe, presentar el justificant que acredite la situació de jubilat i/o pensionista.

En el cas de la Gimnàstica i del Ball de Majors de 60 anys, el preu és de 44€ anuals. Tots els cursos tenen un ampli ventall d’horaris i dies que es pot consultar en els fullets informatius elaborats des de la Regidoria d’Esports.

En el cas dels xiquets i joves nascuts entre 2021 i 2009, el preu dels cursos anuals és de 65€ amb descompte del 50% de l’import en cas de Família Nombrosa i bonificació especial del 100% a Família Nombrosa Especial.